**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL klaipėdos miesto savivaldybės tarybos 2016 m. gruodžio 22 d. sprendimo Nr. T2-297 „Dėl aptarnavimo teritorijų klaipėdos miesto savivaldybės bendrojo ugdymo mokykloms priskyrimo“ pakeitimo“ PROJEKTO**

**1. Projekto rengimą paskatinusios priežastys.**

Šis sprendimo projektas reikalingas įgyvendinti keičiamą Priėmimo į Klaipėdos miesto savivaldybės bendrojo ugdymo mokyklas tvarkos aprašą, patvirtintą Klaipėdos miesto savivaldybės tarybos 2016 m. gruodžio 22 d. sprendimu Nr. T2-297.

**2. Parengto projekto tikslai ir uždaviniai.**

Sprendimo projekto tikslas – garantuoti asmenų mokymąsi pagal pradinio ir pagrindinio ugdymo programas, uždavinys – patikslinti Klaipėdos miesto savivaldybės (toliau – Savivaldybė) bendrojo ugdymo mokykloms (toliau – mokyklos) priskirtas aptarnavimo teritorijas.

**3. Kaip šiuo metu yra teisiškai reglamentuojami projekte aptarti klausimai.**

Šis sprendimo projektas parengtas, vadovaujantis Lietuvos Respublikos švietimo ir mokslo ministro 2017 m. lapkričio 16 d. įsakymu Nr. V-884 „Dėl švietimo ir mokslo ministro 2004 m. birželio 25 d. įsakymo Nr. ISAK-1019 „Dėl Priėmimo į valstybinę ir savivaldybės bendrojo ugdymo mokyklą, profesinio mokymo įstaigą bendrųjų kriterijų sąrašo patvirtinimo“ pakeitimo“ (toliau – Priėmimo kriterijų sąrašas), Lietuvos Respublikos švietimo ir mokslo ministro 2013 m. rugsėjo 11 d. įsakymu Nr. V-856 „Dėl klasių paskirčių klasifikatoriaus patvirtinimo“ ir Klaipėdos miesto savivaldybės tarybos 2016 m. balandžio 28 d. sprendimu Nr. T2-119 „Dėl Klaipėdos miesto savivaldybės bendrojo ugdymo mokyklų tinklo pertvarkos 2016–2020 metų bendrojo plano patvirtinimo“ (toliau – Tinklo pertvarkos planas).

**4. Kokios numatomos naujos teisinio reglamentavimo nuostatos ir kokių rezultatų laukiama.**

Šiuo sprendimo projektu: 1) mokykloms priskiriamos naujos ir anksčiau neįtrauktos Savivaldybės teritorijos gatvės (Gerviškių g., Tolminkiemio g., Bangpūčio g., Šilėnų g., Stalupėnų g., Žvejonės g., Mildos g., Parko g.); 2) patikslinami pavienių klasių pavadinimai, atsižvelgus į jų paskirtį; 3) įgyvendinant Tinklo pertvarkos plano priemones, keičiami M. Gorkio, „Santarvės“, „Pajūrio“, „Saulėtekio“, „Vyturio“ pagrindinių mokyklų pavadinimai į progimnazijas, todėl sujungiamos 2 ir 3 punktų lentelės. Taip pat numatoma galimybė „Gilijos“ pradinei mokyklai komplektuoti sporto ir sveikatos ugdymo elementų, Tauralaukio progimnazijai – ekologijos ir aplinkos technologijų elementų, Vytauto Didžiojo gimnazijai sporto klases; 4) keičiamos sąvokos „bendrųjų ar specialiųjų gebėjimų vertinimas“ į „motyvacijos vertinimas“, atsižvelgus į pasikeitusį Priėmimo kriterijų sąrašą; 5) atliekami kiti su aukščiau išvardintais pakeitimais susiję ar redakcinio pobūdžio patikslinimai.

Priėmus šį sprendimą, efektyviau bus valdomi priėmimo į Savivaldybės mokyklas procesai ir gyventojams bus laiku suteikta informacija apie Savivaldybės teritorijoje esančius privalomojo švietimo teikėjus, jų vykdomas programas, išskirtinius priėmimo būdus.

**5. Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Šio sprendimo įgyvendinimo neigiama pasekmė – Šiaurinėje miesto dalyje esančioms mokykloms priskirtos aptarnauti pakankamai didelės teritorijos ir mokyklos gali nepajėgti tenkinti visų pageidaujančiųjų mokytis prašymų. Iškilusios problemos bus sprendžiamos Savivaldybės tarybai nustatant mokykloms klasių skaičių ir nukreipiant mokinius į artimiausias mokyklas.

**6. Jeigu sprendimui įgyvendinti reikia kitų teisės aktų, – kas ir kada juos turėtų parengti, šių aktų metmenys.**

Šiam sprendimui įgyvendinti reikia kitų teisės aktų: 1) Savivaldybės administracijos Ugdymo ir kultūros departamento Švietimo skyrius ne vėliau kaip iki 2018 m. sausio 2 d. parengs ir pateiks tvirtinti Savivaldybės administracijos direktoriui įsakymo projektą dėl prašymų mokytis kitais mokslo metais priėmimo mokyklose pradžios nustatymo; 2) Savivaldybės administracija ne vėliau kaip iki 2017 m. kovo 31 d. parengs ir pateiks tvirtinti Savivaldybės tarybai sprendimo projektą dėl klasių skaičiaus ir mokinių skaičiaus vidurkio mokyklose 2018–2019 mokslo metams nustatymo; 3) mokyklų, kuriose pagal poreikį bus vykdomi priimamų asmenų motyvacijos vertinimai, vadovai ne vėliau kaip 20 kalendorinių dienų iki priėmimo vykdymo pradžios parengs, su Savivaldybės administracijos Ugdymo ir kultūros departamento Švietimo skyriumi suderins ir savo įsakymais patvirtins Priimamų mokinių motyvacijos vertinimo tvarkos aprašus.

**7. Kiek biudžeto lėšų pareikalaus ar leis sutaupyti projekto įgyvendinimas (pateikiami įvertinimai artimiausiems metams ir tolesnei ateičiai), finansavimo šaltiniai.**

Šiam sprendimo projektui įgyvendinti papildomų lėšų nereikia.

**8. Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne).**

Sprendimo projekto rengimo metu tartasi su mokyklų vadovais ir Savivaldybės administracijos direktoriaus 2017 m. vasario 8 d. įsakymu Nr. AD1-347 sudarytos darbo grupės Tinklo pertvarkos plano kūrimui ir įgyvendinimui nariais. Sprendimo projektą vertino Savivaldybės administracijos specialistai.

**9. Sprendimo projekto autorius ar autorių grupė, sprendimo projekto iniciatoriai.**

Sprendimo projektą inicijavo mokyklų vadovai, rengė Savivaldybės administracijos Ugdymo ir kultūros departamento Švietimo skyriaus vyr. specialistė A. Andrašūnienė.

**10. Kiti reikalingi pagrindimai ir paaiškinimai.**

Nėra

PRIDEDAMA:

1.Teisės akto, nurodyto sprendimo projekto įžangoje, išrašas, 1 lapas.

2. Klaipėdos miesto savivaldybės tarybos 2016 m. gruodžio 22 d. sprendimo Nr. T2-297 „Dėl aptarnavimo teritorijų Klaipėdos miesto savivaldybės bendrojo ugdymo mokykloms priskyrimo“ priedo „Klaipėdos miesto savivaldybės bendrojo ugdymo mokyklų aptarnavimo teritorijos“ lyginamasis variantas, 12 lapų.

Švietimo skyriaus vedėja Laima Prižgintienė